Annette Vilhelmsen (SF), 2012-04-24:
Først og fremmest tak til ordføreren, fru Mette Hjermind Dencker, for at starte den her debat om livet på de danske småøer.
Vi har brug for at se på alle forslag, gode ideer og initiativer.
De danske småøer er noget helt særligt.
Hver for sig kan de tilbyde noget forskelligt, både til turister, erhvervslivet og deres beboere.
Der er stor herlighedsværdi, men ud over herlighedsværdien skal man også kunne bo der og kunne arbejde enten på øen eller på fastlandet, og så skal man have en god fritid.
Fra politisk side skal vi sørge for, at det er forholdsvis let og økonomisk muligt at kunne komme frem og tilbage mellem ø og fastland.
Det er en forudsætning for vækst.
Vi skal sørge for, at virksomheder, der vælger at slå sig ned på de danske øer, har de rette vilkår.
De skal bl.a. have mulighed for at optage lån – det har også været nævnt tidligere i dag – selv om de ikke har postnummer i en af de større byer.
Derfor er jeg særlig glad for, at vi i forrige uge vedtog et lovforslag, som gør det muligt for Vækstfonden at give lån til små og mellemstore virksomheder, som mangler kapital.
Det skulle også gerne gavne virksomheder på småøerne.
Et eksempel på sådan en virksomhed er Søby Værft, og jeg tror, at jeg har gjort det til sådan en slags mærke for mig at nævne den igen og igen, indtil der igen bliver bedre vilkår for dem.
Værftet ville gerne bygge en ny dok, og de har en sund økonomi, men de fik afslag fra de finansielle institutter på grund af deres postnummer.
Og et af de initiativer, vi nu tager i forbindelse med Vækstfonden, er faktisk, at en virksomhed som værftet nu vil kunne blive sikret en fortsat drift og udvidelse.
Som ordfører for landdistrikter og øer kan man kun være glad for alle de andre initiativer, som ministeren har fortalt om.
Det er bl.a. en øget digitalisering, som jo betyder, at de på øerne kan have et sundhedsberedskab og en daglig sundhedskontakt; de kan have turisme, og de kan fremfor alt have en arbejdsplads på øerne, og de kan få undervisning og tilknytning til undervisnings- og efteruddannelsesinstitutioner, når digitaliseringen bliver vidt udbredt, som planen er.
Midler, der er øremærket til småøerne, vækstpakken og kickstarten er alt sammen med til at tegne en lysere fremtid for øerne.
Og det, vi skal huske, er, at øboerne jo også kan meget selv.
De kan f.eks. sætte fokus på noget omkring mad og råvarer.
De kan tilbyde oplevelser.
Og der er også stadig væk mulighed for at drive landbrug, både konventionelt og økologisk landbrug.
Jeg vil under alle omstændigheder hilse ideer velkomne, men vil også understrege, at det er vigtigt at skabe en positiv gejst omkring småøerne.
Der er brug for at skabe andet end bare økonomiske incitamenter til at flytte ud på landet og øerne.
F.eks. har vi jo også i regeringen lagt vægt på en grøn omstilling, og det, der kan være en af ideerne, er – det er der nogle af øerne der allerede gør – at de er foregangsområde inden for den her grønne omstilling; at man tænker øerne som en form for eksperimentarium, hvor man arbejder med energi og bæredygtighed.
Det er noget af det, som vi, når vi taler om færger, kunne tænke os, at vi i fællesskab udfordrede lidt mere.
I stedet for at vi forestiller os en færgedrift, som vi kender det i dag, skal vi, når vi siger færger og sikker drift til øerne, prøve at tænke det miljøvenligt: Hvordan kunne vi sikre en bedre og mere miljøvenlig færgedrift, så vi faktisk kunne lade øerne, og det, der er en nødvendighed for øerne, være en ressource og et udviklingsområde, sådan at vi som nation kunne få så meget viden som muligt og få prøvet så meget som muligt, som vi måske oven i købet kunne sælge som knowhow ud af landet?
Vi er ikke så bekymrede for øerne.
Vi tager det meget alvorligt.
Det er på den måde, som vi i hvert fald i SF gerne ser, at udviklingen på øerne skal ske, nemlig i et samarbejde mellem os her på Christiansborg, de kommuner, der har ansvaret for økonomien på øerne, og så de relevante interesseorganisationer, som jo er på øerne og har deres daglige liv, fritid og arbejde der, og som gerne vil bevare det.
Så vi ser fra SF's side positivt på at støtte øerne og er meget glade for, at debatten er mulig her i dag.